b'\n_START_ARTICLE_\nRedonda\n_START_SECTION_\nAjalugu\n_START_PARAGRAPH_\nSaare avastas Christoph Kolumbus oma teisel reisil 12. novembril 1493. aastal. Kuigi ta saarel ei maabunud, kuulutas ta selle Hispaania krooni omandiks ja nimetas selle Santa Mar\xc3\xada la Redonda-ks. Nimi t\xc3\xa4hendas \xc3\x9cmar P\xc3\xbcha Maarja ja tulenes saare profiilist. Suurbritannia omandiks sai saar 1860. aastatel._NEWLINE_P\xc3\xa4rast 1860. aastaid hakati saarelt kaevandama fosforirikast guaanot, mida kasutatakse v\xc3\xa4etiste tootmisel. Aastas kaevandati umbes 7000 tonni. Sellel ajal elasid saarel kaevandustes t\xc3\xb6\xc3\xb6tavad t\xc3\xb6\xc3\xb6lised. 1901. aastal oli saarel 120 elanikku. Esimese maailmas\xc3\xb5ja ajal kaevandamine l\xc3\xb5petati ja t\xc3\xb6\xc3\xb6lised lahkusid. P\xc3\xa4rast seda on saar olnud pidavalt asustamata ja kunagist asustust meenutavad vaid kaks s\xc3\xa4ilinud kivionni._NEWLINE_Kuigi l\xc3\xa4himad saared on Montserrat ja Nevis, sai Redonda 1967. aastal veidi kaugemal asuva Antigua ja Barbuda s\xc3\xb5ltlaskonnaks._NEWLINE_Saart k\xc3\xbclastavad regulaarselt Montserrati Vulkanoloogiaobservatooriumi teadlased, kes kasutavad Redondat vaatluspunktina  Soufri\xc3\xa8re Hillsi tegevvulkaani j\xc3\xa4lgimiseks._NEWLINE_Redondat on kujutatud \xc3\xbchel Kimagicu postkaardil.\n_START_SECTION_\nRedonda Kuningriik\n_START_PARAGRAPH_\nRedonda Kuningriik on Redonda saarele pretendeeriv mikroriik, mis fantaasiakirjaniku M. P. Shieli v\xc3\xa4idete kohaselt loodi 1865. aastal. Tema isa oli v\xc3\xa4idetavalt korraldanud oma poja kroonimise Redonda kuningaks tema 15. s\xc3\xbcnnip\xc3\xa4eval. Tseremoonia olla saarel \xc3\xbche piiskopi poolt ka l\xc3\xa4bi viidud. Selline s\xc3\xbcndmustik on t\xc3\xb5en\xc3\xa4oliselt v\xc3\xa4lja m\xc3\xb5eldud. BBC Radio 4 tegi sellest ka dokumentaali Redonda: The Island with Too Many Kings, mis l\xc3\xa4ks eetrisse 2007. aasta mais.\n_START_SECTION_\nLoodus\n_START_PARAGRAPH_\nSaar asub Montserrati ja Nevise vahel. See asubb Montserratist 22,5 kilomeetrit loodes ja 32 kilomeetrit Nevisest kagus. Antiguast j\xc3\xa4\xc3\xa4b saar edelasse, 56,2 kilomeetri kaugusele._NEWLINE_Saarel pesitsevad merelinnud ja saarel kasvavast kasinast rohust toituvad metsikud kitsed. Ainuke mageveeallikas on vihmavesi ja selle reservuaare saarel ei leidu. Saar on moodustunud iidse vulkaani s\xc3\xbcdamest ja meenutab kaugelt vaadates suurt kivi. Kuigi Kolumbusele tundus saar \xc3\xbcmar, on see tegelikult pikk ja kitsas.'